ພວກກະບົດລີເບຍ ຕີເມືອງເບຣກ້າ ແຕກແລ້ວ
ພວກກະບົດລີເບຍກ່າວວ່າ ຕົນເຂົ້າຢຶດເມືອງເບຣກ້າ ຫົວເມືອງຍຸດທະສາດນໍ້າມັນ ໄດ້ແລ້ວ
ພວກກະບົດໃນລີເບຍ ກ່າວວ່າ ກຳລັງຂອງຕົນໄດ້ຕີເມືອງເບຣກ້າ ຊຶ່ງເປັນຫົວເມືອງຍຸດທະ ສາດແຕກໃນຄືນແລ້ວນີ້ຫຼັງຈາກຫຼາຍໆສິບປະເທດໄດ້ໃຫ້ການສະໜັບສະໜຸນເພີ່ມຂຶ້ນທາງ ດ້ານການເມືອງແກ່ພວກກະບົດໂດຍຮັບຮູ້ສະພາໄລຍະຂ້າມຜ່ານແຫ່ງຊາດຂອງພວກກະບົດ ເປັນອຳນາດການປົກຄອງທີ່ຖືກຕ້ອງຊອບທຳຢູ່ໃນລີເບຍ ພວກກະບົດລີເບຍກ່າວໃນວັນເສົາມື້ນີ້ວ່າ ກຳລັງຂອງຕົນໄດ້ບຸກເຂົ້າໄປໃນເມືອງເບຣກ້າຊຶ່ງ ເປັນຫົວເມືອງຍຸດທະສາດນໍ້າມັນໃນເຂດແນວໜ້າແລະໄດ້ກະກຽມທີ່ຈະບຸກໂຈມຕີຕໍ່ໃນຕອນ ແລງຂອງມື້ນີ້ ພວກເຂົາເຈົ້າ ໄດ້ລາຍງານໃຫ້ຊາບ ກ່ຽວກັບການບາດເຈັບລົ້ມຕາຍຈຳນວນ ນຶ່ງຈາກການສູ້ລົບກັນເມື່ອໄວໆມານີ້ ການສູ້ລົບໄດ້ລະເບີດຂຶ້ນຂະນະທີ່ 30 ກວ່າປະເທດຮວມທັງສະຫະລັດໃຫ້ການຮັບຮູ້ສະພາ ໄລຍະຂ້າມຜ່ານແຫ່ງຊາດຂອງພວກກະບົດລີເບຍໃນມື້ວັນສຸກວານນີ້ແລະປະກາດວ່າຜູ້ນຳ ລີເບຍທ່ານ Moammar Gadhafi ປົກຄອງປະເທດບໍ່ຖືກຕ້ອງຕາມກົດໝາຍ ບັນດາປະເທດຕາເວັນຕົກແລະມະຫາອຳນາດໃນພູມີພາກໄດ້ທຳການປະກາດດັ່ງກ່າວທີ່ນະ ຄອນອິສຕັນບູລ ປະເທດເຕີກກີຂະນະທີ່ຜູ້ຕາງໜ້າຂອງປະເທດເຫຼົ່ານີ້ພົບປະກັນເພື່ອຮ່າງ ແຜນຍຸດທະສາດເສີມຂະຍາຍຄວາມເຂັ້ມແຂງໃຫ້ແກ່ພວກຝ່າຍຄ້ານລີເບຍສຳລັບຂັບໄລ່ທ່ານ Gadhafi ທີ່ປົກຄອງປະເທດມາໄດ້ 42 ປີແລ້ວນັ້ນລົງອອກຈາກອຳນາດ ທ່ານ Gadhafi ບໍ່ໄດ້ໃຫ້ຄວາມສຳຄັນໃດໆກ່ຽວກັບການຮັບຮູ້ທາງດ້ານການທູດຕໍ່ພວກ ກະບົດ ໃນຄຳປາໄສທີ່ອອກອາກາດໃຫ້ພວກສະໜັບສະໜຸນຫຼາຍພັນຄົນໄດ້ຟັງ ທີ່ເມືອງ Zlitan